ViuTV訪談節目《導演 • 門2》回歸,搵嚟陳詠燊、馮志強、黃綺琳、甄栢榮及盧鎮業(小野)擔任主持,每集邀請一位資深導演及一位後浪導演擔任嘉賓,而第一集嘅嘉賓就係導演爾冬陞和新晉導演簡君晋,期間導演爾冬陞在大爆同張張栢芝嘅離譜合作史。
《導演 • 門2》首集就到訪導演爾冬陞嘅辦公室,佢除咗剖白當時由演員轉型做幕後嘅心路歷程之外,仲大爆張栢芝拍戲時嘅離譜事件,佢指張栢芝喺片場嘅態度散漫,經常喺度講電話,導致阻礙拍攝進度。
「吓,咁我今晚去蒲! 」
有一次爾冬陞忍無可忍,嚇到張栢芝即刻放低電話:「我對住部機等到天黑,喂,拍喇!仲講!我一聲roll機,好忟嘛,唔理啦嗌roll機,佢先即刻放低電話,佢又即刻演到,佢演完嗰個shot之後,你又真係吹佢唔脹。」
之後,爾冬陞亦有指張栢芝好有演戲天份,好似電影《忘不了》嘅角色同張栢芝本人嘅成長經歷無關,不過佢就可以好快投入到,當中有一場就講佢無錢要執啲菜食,係需要一個好崩潰情緒,所以爾冬陞就同佢講唔好瞓覺,因為第二日拍攝時需要佢好殘嘅樣子,點知張栢芝回答佢話:「吓,咁我今晚去蒲! 」
「好似有啲人無乜溫書,但又考得好」
之後爾冬陞再講到張栢芝蒲完後,又可以好快投入嗰一場嘅情緒,每個shot一至兩take就搞掂。所以之後就俾佢講電話,roll機先放低電話,而張栢芝又可以交到戲畀佢。
喺2004年嘅《第23屆香港電影金像奬》,張栢芝成功憑《大隻佬》及《忘不了》入圍最佳女主角,最終佢成功打敗自己及林嘉欣《戀之風景》、劉嘉玲《無間道II》、吳君如《金雞2》 ,憑《忘不了》成為影后,所以有網民就表示:「即係好似有啲人無乜溫書,但又考得好」。
原文刊登於 Yahoo 娛樂圈